Guvernul intenţionează să construiască centre de colectare a lânii şi pieilor de oi şi capre, finanţate din fondul suveran de investiţii, iar una dintre posibilele utilizări ale lânii ar fi realizarea de plăpumi pentru săraci, a declarat duminică, la o emisiune televizată, ministrul Agriculturii, Petre Daea.

FOTO: INQUAM PHOTOS Octav Ganea

Ministrul a ţinut să declare, la începutul emisiunii, că nu va veni la televiziuni "decât atunci când am ceva de transmis pentru ţară".

"Ieri s-au împlinit 30 de zile, fără nicio zi liberă, cu 142 de ore de somn, cu sosirea în minister la 6.30, cu plecarea noaptea, spre casă sau în teren", a precizat Daea.

Moderatorul emisiunii l-a întrebat despre un punct din programul de guvernare în domeniul agriculturii, care prevede construirea de centre de colectare a lânii şi pieilor de ovine şi caprine.

"Sunt 12 milioane de oi. Au trei kilograme oaia. O plapumă cât ar fi? Trei kilograme. Ar fi 12 milioane de plăpumi în România pentru săracii ăştia", a spus Daea.